DeChambeau sê sy 'brein oorverhit' | Netwerk24
18 Januarie 2021 12:03
Bryson DeChambeau beweer die "mal oorverhitting" van sy brein weens toernooi-stres en gesondheidskwessies het veroorsaak dar hy duiselig in 2020 se Meesters gevoel het.
Bryson DeChambeau is bekend vir sy intense, wetenskaplike benadering tot gholf. Foto: Getty Images
Dié fris Amerikaanse gholfspeler het in November gesamentlik in die 34ste plek geëindig en het geen antwoorde gehad vir sy duiseligheid by die Augusta National-baan nie. Hy het destyds aangevoer dat hy in staat was om op "slegs 60%" te funksioneer.
DeChambeau (27) het meer as 10 kg se spiermassa tydens die inperking opgetel en dit was 'n teleurstellende poging in die laaste major-toernooi van die seisoen nadat hy vroeër in die Amerikaanse Ope geseëvier het.
"Ek het verskeie dokters geraadpleeg ... ek het baie breinoefeninge gedoen en my frontale breinlob het hard gewerk. Dit het veroorsaak dat ek 'n vreemde simptome ontwikkel, soos mal oorverhitting," sê hy.
"Ons het inflammasie in my maag geïdentifiseer weens die veranderinge wat ek gemaak het. So dit was 'n kwessie, asook die stres van die toernooi. Dit was 'n kombinasie van 'n paar dinge wat my brein ooreis het, dit was oorwerk en het uiteindelik ingegee.
"Soos ek mettertyd my brein ontspan het en danksy 'n beter slaaproetine het baie van daardie simptome verdwyn. Hulle het af en toe teruggekeer, maar ek doen baie asemhalingsoefeninge en dit het gehelp. Dit is die antwoord in die toekoms."